**Византийско владичество (1018–1185)**

След завладяването на **столицата Охрид** *българските земи са разделени на отделни области*. Най-голямата от тях обхваща **част от Македония и носи името „България“ с център град Скопие**. В областите се разпореждат *византийски управители*. Наложени са нови **данъци** и **повинности** (включващи *безплатен труд в полза на владетеля, църквата или отделни боляри – строежи на крепости, пътища, обществени сгради и др.*). Според един византийски писател се случвало императорските бирници да взимат *„от пет деца едно в робство“ от хора, които не могат да си платят данъците*.

Новата власт посяга и върху земите на **българските** **боляри**. Част от тях се съпротивляват, но има и такива, които, *подмамени от пари и високи титли, преминават на служба при императора*. Така постепенно **българите биват лишени от своите политически и духовни водачи.**

**Българската патриаршия е понижена в архиепископия**. В страната се настаняват византийски духовници, които заемат ръководно място в църковната организация. **Въпреки трудностите богослужението на български език се запазва.** **Създават се и оригинални книжовни творби – жития и апокрифи**. През XI век се полагат основите на *един от най-големите религиозни и книжовни центрове на средновековна България –* **Бачковския манастир**.

Върху положението на българите се отразяват неблагоприятно и *честите нападения на варварски племена, нахлуващи от север.* Най-настойчиви са **печенезите** и **куманите**. Те се заселват главно в **Северна България** и *постепенно се претопяват в местното население*.

**Чуждото господство не успява да заличи спомена на българите за славното минало на тяхната държава**. През 1040 г. те вдигат голямо въстание срещу византийската власт. Начело застава внукът на цар Самуил – **Петър Делян**. Към въстаниците се присъединява и братовчедът на Петър Делян – **Алусиан**. Той се оказва *не само неспособен пълководец, но и изменник*. *След като армията му бива разбита, коварно ослепява Петър Делян и избягва при византийците*. С това е сложен краят на въстанието.

Следва въстанието на **Георги Войтех** през 1072 г., бунтът на **Нестор** през 1074 г., въстанията на **Травъл** през 1084-1086 г. и други, завършили с неуспех за българите.

**Център на новото освободително движение стават земите в Североизточна България.** Жителите на тази област се отличават със *свободолюбив дух, кален в борбата срещу чужди нашественици*. Съществува и **местна влиятелна аристокрация**, която притежава земи и крепости. По това време в Паристрион (Северна България) се издигат болярите **Теодор (Петър) и Белгун Асен**. Владенията на двамата братя са в района на Търново, Дряново, Царева ливада и Трявна. През **есента на 1185 г.** те се явяват при императора в **Кипсела (Източна Тракия)** с молба да бъдат зачислени в армията и да получат едно място в Балкана. Византийците високомерно и грубо отказват. *Отказът на василевса и недоволството на българите, предизвикано от един извънреден данък на император Исак II Ангел* стават повод **братята да вдигат въстание в Търново в края на октомври 1185 г. при освещаването на църквата „Св. Димитър”**.



***Обявяване на въстанието на Асен и Петър в Търново, худ. Г. Богданов***

Един български свещеник коронясва **Петър за цар (1185-1197)**. Рожденото му име е **Теодор**, но *при коронясването си приема името Петър в чест на цар Петър I, за да подчертае приемствеността между управлението на Асеневци и Първото българско царство.* Царска титла получава и **Асен (1187-1196)**.

Въстаниците **превземат Велики Преслав и Северна България**, а след това **преминават в Тракия**, като *нанасят поражение на византийската армия*.

През лятото на 1186 г*. император Исак ІІ Ангел предприема първия си поход в Северна България,* като опожарява нивите и селищата по пътя си и се завръща в Константинопол – без да се срещне с братята Асен и Петър, които са минали отвъд Дунава и *се завръщат с многобройна куманска конница в Тракия, за да обединят населението*. Не след дълго **се вдигат и българите в Македония начело с болярина Добромир Хриз.**

През февруари 1187 г. *императорът изпраща срещу Асен и Петър пълководеца Алексий Врана, който има български произход*. Но Врана се обявява за император и повежда армията към Константинопол, *където бива сразен и обезглавен*.

*Император Исак ІІ Ангел предприема втори поход през пролетта на същата 1187 г.* Стига до Средец, преминава в Северна България и **е спрян от Асен при Ловешката крепост**. **След тримесечна несполучлива обсада Исак ІІ Ангел подписва мирен договор, който бележи началото на възстановената българска държава.**

***Източници:***

1. ***„История и цивилизация“, Петър Ангелов, Цветана Георгиева, Мария Радева, Изд. „Прозорец“, София, 2014 г.***
2. ***Латински извори за българската история, том III, Издателство на БАН, София 1965 г.***
3. ***„История на България“, онлайн библиотека, съдържаща публикации на български историци.***